Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2022/C 234/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel időpontjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„Chianti Classico”

EU-szám: PDO-IT-0108-AM03 – 2019.3.20.

OEM (X) OFJ ( )

1. Kérelmező csoportosulás és jogos érdek

Consorzio olio DOP Chianti Classico (A Chianti Classico OEM olívaolaj védelméért létrejött konzorcium), székhely: Sangallo, 41 – loc. Sambuca – Tavernelle Val di Pesa- (FI).

A fent említett konzorcium megfelel a 2013. október 14-i l2511 sz. miniszteri rendelet 13. cikkének (1) bekezdésében meghatározott követelményeknek.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☒ Földrajzi terület

☐ A származás igazolása

☒ Az előállítás módja

☒ Kapcsolat

☒ Címkézés

☒ Forgalomba hozatal; a csomagolás formái; ellenőrzések

4. A módosítás(ok) típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok)

A termék leírása:

— Javasoljuk a termékleírás 10. cikkének és az egységes dokumentum 3.2. pontjának bizonyos módosításait.

Ez a módosítás a „Chianti Classico” OEM extra szűz olívaolaj kémiai vizsgálatára vonatkozik. Konkrétabban az ultraibolya-fényelnyelés elemzését törölték, törölték az összes polifenolra vonatkozó analitikai módszerre való hivatkozást, bevezették az alacsony molekulatömegű biofenolok elemzését, és az összes tokoferol elemzését felváltotta az alfa-tokoferol elemzése.

Ily módon a jelenlegi szöveg:

„Kémiai vizsgálat

a) savasság (olajsavban kifejezve): legfeljebb 0,5 %;

b) peroxidszám: legfeljebb 12 (oxigén-milliegyenérték);

c) ultraibolya-fényelnyelés: K232: legfeljebb 2,1 és K270: legfeljebb 0,2;

d) magas olajsavtartalom: > 72 %;

e) MPC (poláris vegyületek) összesen (fenolos antioxidánsok): 150 ppm felett;

f) tokoferolok összesen: 140 ppm felett.”

helyébe a következő szöveg lép:

„Kémiai vizsgálat

a) savasság (olajsavban kifejezve): legfeljebb 0,5 %;

b) peroxidszám: legfeljebb 12 (oxigén-milliegyenérték);

c) magas olajsavtartalom: > 72 %

d) összes polifenol 150 ppm felett;

e) alfa-tokoferol: 140 ppm felett.”

Úgy véljük, hogy az ultraibolya-fényelnyelés elemzése törölhető.

Ezt az elemzést a K270 és a K232 érték meghatározása érdekében végzik el.

A K270 a finomított olaj szűz olajban való jelenlétének kimutatásához hasznos, mivel a K270 értéke nő, amennyiben ilyen típusú csalásról van szó.

Az éveken át tartó ellenőrzések után bizonyossággal ki lehet zárni az ilyen típusú csalást az olasz OEM és/vagy OFJ olajok esetében, ezért javasoljuk, hogy ezt az analitikai értékelést a „Chianti Classico” OEM olajok védelmére és értékének növelésére szolgáló, hasznosabb módszerekkel váltsák fel.

A K232 minőségi információt nyújt az olaj oxidációjának mértékéről, és ez az érték az olaj érlelésével emelkedik.

Úgy véljük, nem utolsósorban a gyártók költségei további emelkedésének elkerülése érdekében, hogy ezt az információt a peroxid-érték elemzése kielégítő módon biztosítja.

E módosítások célja ezért a „Chianti Classico” OEM olajra vonatkozó analitikai információk minőségének javítása a költségek további növelése nélkül.

Ami az összes polifenolra vonatkozó pontosítást illeti, javasoljuk a Milánói Kísérleti Állomás által kifejlesztett analitikai módszerre való hivatkozás törlését, mivel ez a módszer már nem létezik, és az OEM olajok tanúsítására jogosult valamennyi olasz laboratórium azonos, akkreditált módszert alkalmaz.

A biofenolok kémiai elemzése egy olyan információt vezet be, amelyről most már tudjuk, hogy nagyon fontos a fogyasztók számára, mivel lehetővé teszi a „Chianti Classico” OEM olaj minőségével kapcsolatos valós érték megértését.

A tokoferolok (vitaminok) általános elemzése helyett, amely az olajban jelen lévő összes vegyületet jelzi, az alfa-tokoferol, azaz a rendszerint jelen lévő egyik tokoferol elemzése kerül bevezetésre.

Ez a paraméter megfelelőbb és jelentősebb abban a tekintetben, hogy önmagában az alfa-tokoferol az olaj összes tokoferoljának mintegy 90–95 %-át teszi ki, és ez rendelkezik az egyik legnagyobb bioaktív teljesítménnyel. Ezért a 140 ppm minimális határérték fenntartásával, de annak pontosításával, hogy az kizárólag az alfa-tokoferolra vonatkozik, magasabb teljes vitamintartalmú olajat biztosítunk (a többi a gamma-tokoferol, a delta-tokoferol és a béta-tokoferol).

Földrajzi terület

— A földrajzi terület változatlan. A módosítás a termékleírás 3. cikkére és az egységes dokumentum 4. pontjára vonatkozik. E cikk a Barberino Val di Elsa és Tavernelle Val di Pesa települések egyesülésével létrehozott Barberino-Tavernelle település létrehozásáról szóló, 2019. november 26-i 63. sz. regionális törvény rendelkezéseit hajtja végre.

Ily módon a jelenlegi szöveg:

„A »Chianti Classico« olívaolaj előállítási területe az alábbi, Siena és Firenze megye területén található települések közigazgatási területére terjed ki: Castellina in Chianti, Gaiole in Chianti, Greve in Chianti és Radda in Chianti teljes területe, valamint Barberino Val d’Elsa, Castelnuovo Berardenga, Poggibonsi, San Casciano in Val di Pesa és Tavarnelle Val di Pesa területének egy része.”

helyébe a következő szöveg lép:

„A »Chianti Classico« olívaolaj előállítási területe az alábbi, Siena és Firenze megye területén található települések közigazgatási területére terjed ki: Castellina in Chianti, Gaiole in Chianti, Greve in Chianti és Radda in Chianti teljes területe, valamint Barberino-Tavarnelle, Castelnuovo Berardenga, Poggibonsi és San Casciano in Val di Pesa területének egy része.”

Az előállítás módja

— Módosult a termékleírás 2. cikke és az egységes dokumentum 3.2. pontja. Ezenkívül ez az információ átkerült az egységes dokumentum 3. pontjába, ahol relevánsabb.

Az alábbi szövegrész:

„A »Chianti Classico« extra szűz olívaolaj legalább 80 %-os arányban a nyilvántartásba bejegyzett és a Frantoio, a Correggiolo, a Moraiolo, illetve a Leccino fajtához tartozó olajfák gyümölcséből készül (a 80 % megfelelhet egyetlen fajta arányának vagy az említett fajták közül több együttes arányának is), és legfeljebb 20 %-ban a régió más fajtáihoz tartozó fák terméséből; ez utóbbi fajtáknak azonban szerepelniük kell az olajbogyó-csíraplazmák toscanai nyilvántartásában.”

helyébe a következő szöveg lép:

„A »Chianti Classico« olaj kizárólag a termékleírás 3. cikkében meghatározott földrajzi területen belül található, nyilvántartásba bejegyzett olajfákból származó olajbogyóból állítható elő. Egy adott gazdaságban a növények legalább 80 %-os arányban a Frantoio, a Correggiolo, a Moraiolo, illetve a Leccio del Corno fajtához tartoznak (a 80 % megfelelhet egyetlen fajta arányának vagy az említett fajták közül több együttes arányának is), és legfeljebb 20 %-ban a régió más fajtáihoz tartozó fák terméséből; ez utóbbi fajtáknak azonban szerepelniük kell az olajbogyó-csíraplazmák toscanai nyilvántartásában.”

Ez a pontosítás annak egyértelműsítése érdekében javasolt, hogy engedélyezett az egyetlen fajtához tartozó olajfával beültetett parcellák nyilvántartásba vétele, még akkor is, ha azok nem a fő fajták (Frantoio, Correggiolo, Leccino és Moraiolo). A termékleírásnak való megfelelés érdekében egy adott olajbogyó-termesztő gazdaságban a fák legalább 80 %-ának egészében véve a fő fajtákhoz kell tartoznia. Ezért a „kisebb” kultivárültetvényeket anélkül is be lehet jegyezni a „Chianti Classico” OEM olajfa-nyilvántartásába, hogy a termékleírásban előírt minimális százalékarányok teljesülnének.

Ezenkívül a „Chianti Classico” OEM olaj előállítására alkalmas olajfák legalább 80 %-át kitevő fő fajták jegyzékébe felvették a Leccio del Corno fajtát, amely az adott területen – nevezetesen San Casciano Val di Pesa településen – található gazdaságból származik, és amelyet ott fedeztek fel. A Leccio del Corno olaj minőségi jellemzői nagyon hasonlóak a fő fajtákéhoz, intenzív gyümölcsös jegyekkel, valamint markánsan keserű és csípős ízzel.

Ezt a kiegészítést azzal az elemzéssel indokolták, hogy a „Chianti Classico” oltalom alatt álló eredetmegjelöléssel ellátott olaj átlagos érzékszervi profilja és az egyetlen fajtából előállított Leccio del Corno olaj átlagos érzékszervi profilja, valamint az egyetlen fajtából előállított Leccio del Corno olaj kémiai és fizikai jellemzői teljes mértékben összhangban vannak a „Chianti Classico” OEM jellemzőivel.

— Ez a módosítás a termékleírás hozamról szóló 5. cikkét érinti.

Az alábbi szövegrész:

„Az olajhozam nem haladhatja meg a 650 kg/hektárt a legalább 200 növény/hektár ültetési sűrűségű olajfaligetek esetében. Kisebb sűrűségű ültetvények esetében a terméshozam nem haladhatja meg a 3,25 kg/fa mennyiséget. Ez a határérték nem haladhatja meg a 2 kg olaj/fa mennyiséget a több mint 500 fa/hektárt meghaladó ültetési sűrűségű ültetvényeken.”

helyébe a következő szöveg lép:

„Az olajhozam nem haladhatja meg: a 20 kg/fa mennyiséget a legfeljebb 250 növény/hektár és 250 növény/mezőgazdasági egység ültetési sűrűségű ültetvények esetében; a 12 kg/fa mennyiséget 251–500 növény/hektár és 251–500 növény/mezőgazdasági egység ültetési sűrűségű ültetvények esetében; a 8 kg/fa mennyiséget a legalább 501 növény/hektár és legalább 501 növény/mezőgazdasági egység ültetési sűrűségű ültetvények esetében. Egy gazdaság 100 kg olajbogyóra jutó maximális olajhozama semmi esetre sem haladhatja meg a 20 %-ot. Ezeket a határértékeket akkor is be kell tartani, ha egynél több mezőgazdasági egységből származó tételekben lévő olajbogyókat keverik. A meghatározott hozam a feldolgozott tétel átlagos hozama.”

E cikk módosítása az olívaolajról az olajbogyóra történő „átállítást” az 5. cikkben már szereplő három ültetési sűrűségi osztályra való hivatkozással hajtja végre, az olívaolaj-termelő egységek termelési kapacitásának de facto korlátozása vagy növelése nélkül.

E módosítás célja az olajbogyó-termelők ellenőrzésének megkönnyítése.

— Ez a módosítás a termékleírásnak a betakarításra és tárolásra vonatkozó rendelkezésekről szóló 7. cikkét érinti.

Az alábbi szövegrész:

„Az olajbogyókat közvetlenül a fáról kell leszedni, szükség esetén hálókon vagy lepleken kell összegyűjteni, és 5 oldalon perforált, egymásba rakható ládákban legfeljebb 30 cm-s rétegekben, vagy perforált dézsákban, illetve targoncákban kell szállítani és tárolni. Amennyiben tárolásra kerül sor, az olajbogyókat a betakarítást követően legfeljebb három napig megfelelő, hűvös, szellőztetett helyen kell tárolni. Az olajsajtolóba történő szállítás történhet ugyanazokban a ládákban vagy más megfelelő tárolóedényekben. Zsákok vagy bálák használata tilos. Dézsák és/vagy targoncák használata esetén az olajbogyókat a betakarítás napján kell az olajsajtolóba szállítani. A sajtolás előtt a sajtolóüzemben történő tárolást olyan helyiségekben és tárolóedényekben kell végezni, amelyek garantálják a termék minőségi jellemzőit. Az olajbogyókat az e termékleírás 3. cikkében említett területen található olajsajtoló üzemekbe történő szállítástól számított 24 órán belül kell feldolgozni, és azoknak az alábbi 8. cikkben meghatározott feltételeknek megfelelőnek kell lenniük.”

helyébe a következő szöveg lép:

„Az olajbogyókat közvetlenül a fáról kell leszedni, szükség esetén hálókon vagy lemezeken kell összegyűjteni, és 5 oldalon perforált, egymásba rakható ládákban, legfeljebb 30 cm-es rétegekben vagy perforált dézsákban vagy targoncákban kell szállítani és tárolni. Amennyiben tárolásra kerül sor, az olajbogyókat a betakarítást követően legfeljebb három napig megfelelő, hűvös, szellőztetett helyen kell tárolni. Az olajsajtolóba történő szállítás történhet ugyanazokban a ládákban vagy más megfelelő tárolóedényekben. Zsákok vagy bálák használata tilos. A sajtolás előtt a sajtolóüzemben történő tárolást olyan helyiségekben és tárolóedényekben kell végezni, amelyek garantálják a termék minőségi jellemzőit. Ha a betakarításhoz dézsákat és/vagy targoncákat használnak, az olajbogyókat a betakarítás napján kell az olajsajtolóba szállítani. Az olajbogyókat a jelen termékleírás 3. cikkében említett területen található olajsajtoló üzemekbe történő szállítástól számított 24 órán belül kell feldolgozni, és azoknak az alábbi 8. cikkben meghatározott feltételeknek megfelelőnek kell lenniük.”

A mondat egyértelműbbé tétele érdekében a „30 cm” szó után a „vagy” szó került beillesztésre.

Az utolsó előtti bekezdés beillesztésének célja annak pontosítása, hogy az olajbogyók olajsajtolóba történő szállításának a betakarítás napján kell megtörténnie, amennyiben a betakarított olajbogyók tárolására dézsákat vagy targoncákat használnak. Erre a változtatásra azért van szükség, hogy azokat az olajbogyókat, amelyek nagy valószínűséggel megsérülnek, gyorsan feldolgozzák.

— Ez a módosítás a termékleírásnak az olajsajtolás módjáról és a tételek összeállításáról szóló 8. cikkét érinti.

Az alábbi szövegrész:

„Amikor az olajbogyókat szobahőmérsékleten vízzel vagy levegővel megtisztították, a »Chianti Classico« olajat megbízható és következetes mechanikai és fizikai módszerekkel kell kivonni. Az olajsajtoló berendezések hőmérsékletét úgy kell szabályozni, hogy az ne haladja meg a 27 °C-ot.”

helyébe a következő szöveg lép:

„Amikor az olajbogyókat szobahőmérsékleten vízzel, levegővel vagy anélkül megtisztították, a »Chianti Classico« olajat megbízható és következetes mechanikai és fizikai módszerekkel kell kivonni. Az olajsajtoló berendezések hőmérsékletét úgy kell szabályozni, hogy az ne haladja meg a 27 °C-ot.”

Erre a kiegészítésre annak egyértelművé tétele érdekében van szükség, hogy a tisztítási szakaszban víz és levegő egyaránt használható.

Kapcsolat

— Ez a pont nem valódi értelemben vett módosítás. A kapcsolatról szóló rész nem szerepel a jelenlegi termékleírásban, hanem csak a közzétett egységes dokumentumban. Ezért az egységes dokumentum szövegét a termékleírás egy külön cikkébe kell beilleszteni.

A termékleírásba beillesztett szöveg a következő:

„Kapcsolat 18. cikk A »Chianti Classico« olaj előállítási területe sajátos éghajlati és hidrogeológiai jellemzőkkel rendelkezik, és földrajzi határai a XIV. század óta pontosan ismertek. Az előállítási terület a talaj és az éghajlat szempontjából meglehetősen egységes; közepesen enyhe és száraz ősz jellemzi, amelyet többnyire kemény tél követ. A környezetet összességében véve olyan tulajdonságok jellemzik, amelyek alkalmassá teszik azt az olajfaültetvények természetes elterjedési övezetük határán történő művelésére, ami befolyásolta és ma is befolyásolja az olajbogyók kifejlődésének és érésének folyamatát. Az e területeken mindig is alkalmazott termesztési technikáknak megfelelően a gyümölcsöket közvetlenül a fáról, még a fiziológiai érettség elérése előtt szedik le. A hőmérsékleti viszonyok kihatnak a helyi mezőgazdasági termelők által az olajfák alakja tekintetében elfogadott tipológiára is. A fák alakja általában felfelé, pohár alakban kiszélesedő, ami lehetővé teszi, hogy a fakorona kiterebélyesedjen és ezáltal jobban eloszoljon a belsejében a hő és a fény, mely tényezők elősegítik az olajfák fejlődését az év egyes rövid időszakaiban. A »Chianti Classico« extra szűz olívaolaj hagyományosan Toscanában termesztett fajtákból készül, és sajátosságát érzékszervi jellemzőinek együttese, nevezetesen a gyümölcsös illatjegyekkel párosuló kesernyés-csípős íze adja. A »Chianti Classico« OEM-mel ellátott extra szűz olaj kémiai és érzékszervi tulajdonságai összefüggenek az előállítási terület éghajlati viszonyaival, amelyek közvetlen hatást gyakorolnak a fenolok minőségi és mennyiségi összetételére, az íz kesernyésségének és csípősségének mértékére és a gyümölcsös íz intenzitására. Tekintettel arra, hogy a gyümölcsöket meg kell óvni az első őszi fagyoktól, hagyománnyá vált az olajbogyók korai (vagyis még az érés befejeződését megelőzően történő) leszedése. Ez a gyakorlat ugyan a kinyerhető olaj mennyiségének csökkenésével jár, másrészt viszont lehetővé teszi, hogy az olajbogyók leszedésére akkor kerüljön sor, amikor azokban még magas a polifenol-tartalom, aminek köszönhetően hangsúlyosabbakká válnak a »Chianti Classico« olajat más olívaolajoktól megkülönböztető kesernyés és csípős ízjegyek. Ezenkívül a területre az ősz folyamán jellemző jelentős hőmérséklet-ingadozások hatására a »Chianti Classico« extra szűz olívaolajban kifejlődő tiszta gyümölcsös aroma szintén egyedülállóvá teszi a terméket. Az előállítási terület egyértelmű elismerésére a III. Cosimo nagyherceg által 1716-ban kiadott ediktum útján került sor, amely felvázolta a terület aktuális határait, elismerve a térség szőlő- és olajbogyó-termesztésének értékét és sajátosságát: ezzel gyakorlatilag egyfajta OEM-mel ruházta fel a termékeket, jóval azelőtt, hogy ez a kifejezés egyáltalán megszületett volna. G. Tavanti 1819-es »Trattato teorico – pratico completo sull’ulivo« (Elvi-gyakorlati értekezés az olajbogyóról) című művében már felsorolta a Chianti Classico termelési területén megtalálható fő fajtákat.”

Címkézés

— Ez a módosítás a termékleírás 17. cikkét – Megjelölés és kiszerelés– valamint az egységes dokumentum 3.6. pontját érinti.

A második sorban a „törvényekben és kereskedelmi jogszabályokban” szövegrész helyébe a megfelelőbb „hatályos jogszabályokban” szövegrész lépett.

Törölték a „Denominazione di Origine Protetta” szavaknak az elnevezést követő helyére utaló „közvetlenül” szót, és engedélyezték a „DOP” (OEM) rövidítés használatát.

Az alábbi szövegrész:

„Az előző cikkben említett tárolóedények címkéjén a törvényekben és a kereskedelmi jogszabályokban előírt, szokásos feliratokon kívül fel kell tüntetni az »Olio Extravergine di Oliva Chianti Classico« feliratot, amely után közvetlenül a »Denominazione di Origine Protetta« (Oltalom alatt álló eredetmegjelölés) feliratnak kell állnia; ezenkívül a címkén jól olvasható, eltávolíthatatlan karakterekkel szerepelnie kell az előállítás évének is ezen termékleírás 6. cikkének megfelelően. Tilos a fent említett eredetmegjelölést bármely más, e termékleírásban kifejezetten elő nem írt minősítéssel kiegészíteni. Megengedett azonban a termelői szövetkezetek márkajelzéseinek, valamint vállalkozások, birtokok vagy üzemek nevének feltüntetése, és olyan helységnevek megadása, amelyek az olajbogyó termesztésének valós helyét jelölik. Az eredetmegjelölés nevét a címkén jól olvasható, eltávolíthatatlan, a címke többi részének színétől markánsan eltérő színű betűkkel kell feltüntetni. Az esetleges kiegészítő feliratok grafikus karaktereinek mérete nem haladhatja meg az eredetmegjelölés feltüntetésére alkalmazott betűméret 50 %-át.”

helyébe a következő szöveg lép:

„Az előző cikkben említett tárolóedények címkéjén a hatályos jogszabályokban előírt, szokásos feliratokon kívül fel kell tüntetni az »Olio Extravergine di Oliva Chianti Classico« feliratot, és a »Denominazione di Origine Protetta« (Oltalom alatt álló eredetmegjelölés) feliratot, vagy a DOP (OEM) rövidítést; ezenkívül a címkén jól olvasható, eltávolíthatatlan karakterekkel szerepelnie kell az előállítás évének is ezen termékleírás 6. cikkének megfelelően.”

Tilos a fent említett eredetmegjelölést bármely más, e termékleírásban kifejezetten elő nem írt minősítéssel kiegészíteni. Megengedett azonban a termelői szövetkezetek márkajelzéseinek, valamint vállalkozások, birtokok vagy üzemek nevének feltüntetése, és olyan helységnevek megadása, amelyek az olajbogyó termesztésének valós helyét jelölik.

„Az eredetmegjelölés nevét a címkén jól olvasható, eltávolíthatatlan, a címke többi részének színétől markánsan eltérő színű betűkkel kell feltüntetni. Az esetleges kiegészítő feliratok grafikus karaktereinek mérete nem haladhatja meg az eredetmegjelölés feltüntetésére alkalmazott betűméret 50 %-át.”

E változtatások célja, hogy lehetővé tegyék e feliratok beillesztésének a címke típusához való igazítását.

Forgalomba hozatal; a csomagolás formái; ellenőrzések

Forgalomba hozatal

— E módosítás a termékleírás 13. cikkét érinti; ezt az információt az egységes dokumentumnak a forgalomba hozatal időzítéséről és a palackozás határidejéről szóló 3.5. pontja is tartalmazza.

Az alábbi szövegrész:

„A »Chianti Classico« olaj az előállítás évét követő év október 31-ig palackozható, és a következő év februárjáig kell forgalomba hozni. A »Chianti Classico« olaj címkéjén mindig egyértelműen fel kell tüntetni az előállítás évét.”

helyébe a következő szöveg lép:

„A »Chianti Classico« olaj az előállítás évét követő második év január 31-ig palackozható. A »Chianti Classico« olaj címkéjén mindig egyértelműen fel kell tüntetni az előállítás évét.”

Javasoljuk az olaj február 28-ig történő forgalomba hozatalára (azaz a csomagoló általi értékesítésére) vonatkozó követelmény eltörlését, mivel bebizonyosodott, hogy ez a korlátozás túlzott mértékű, és korlátozza az üzleti tevékenységet. A fogyasztó helyes tájékoztatását mindenesetre garantálja az a kötelezettség, hogy az évszámot egyértelműen fel kell tüntetni a címkén, és mindenekelőtt az, hogy a címkén feltüntetik az olaj fogyaszthatósági idejét. Javasoljuk továbbá, hogy a palackozás határidejét a betakarítás évét követő második év január 31-ében határozzák meg.

Az olaj természeténél fogva és a mi helyzetünkben jobban megőrzi tulajdonságait ömlesztett formában, mint palackozás esetén. A termelők ezért általában előnyben részesítik a megrendelések alapján történő palackozást, és igyekeznek a palackok vagy konzervdobozok számát a lehető legalacsonyabb szinten tartani. Ez biztosítja a termék frissességének és minőségének megőrzését.

Ezért a fentiek fényében, a „Chianti Classico” OEM olaj tartósításával és forgalmazásával kapcsolatos problémák megoldása, és az ilyen problémák jövőbeli előfordulásának megelőzése érdekében, valamint tekintettel arra, hogy a „Chianti Classico” OEM olaj címkéjének mindenképpen tartalmaznia kell a fogyaszthatósági időt, helyénvalónak tartjuk a betakarítás évét követő második év január 31-ét a palackozás új határidejeként meghatározni.

— Ez a módosítás a termékleírás 15. cikkét érinti, amely a derítő szűrésen át nem esett olaj tárolási típusai tekintetében a palackozásra vonatkozó új határidőről szól.

Az alábbi szövegrész:

„E cikk első bekezdésétől eltérve, a termékleírás előírásainak megfelelő olaj az olajbogyók leszüretelésének évét követő év október 31-ig palackozható, amennyiben a termelési év december 31-éig, de minden esetben legkésőbb az igazolás iránti kérelem benyújtásának időpontjáig derítő szűrésen megy keresztül.”

helyébe a következő szöveg lép:

„E cikk első bekezdésétől eltérve, a termékleírás előírásainak megfelelő olaj az olajbogyók leszüretelésének évét követő második év január 31-ig palackozható, amennyiben a termelési év december 31. napjáig, de legkésőbb az igazolás iránti kérelem benyújtásának időpontjáig derítő szűrésen megy keresztül.”

Javasoljuk, hogy a palackozás határidejét a betakarítás évét követő második év január 31-ében határozzák meg.

Ez a módosítás a 13. cikk fenti módosításának eredménye.

A törölt mondat a következő:

„Amennyiben az olajat a betakarítás évének december 31. napjáig nem vetették alá azonnal derítő szűrésnek, azt inert gázban is tárolni kell.”

Javasoljuk a szűretlen olaj inert gázban történő tárolására vonatkozó követelmény eltörlését, annak a követelménynek a megtartása mellett, miszerint a csomagolást a tanúsítás időpontjától számított 45 napon belül el kell végezni.

Az inert gáz alatt tárolt szűretlen olaj megőrzi tulajdonságait, ellentétben a gáz használata nélkül tárolt szűretlen olajjal. Mindazonáltal úgy véljük, hogy annak előírása, hogy a gazdasági szereplőknek a tanúsítás időpontjától számított 45 napon belül el kell végezniük az olaj palackozását, átfogó védelmet nyújthat a fogyasztók számára. Amennyiben a palackozásra 45 napon belül nem kerül sor, a kémiai és érzékszervi ellenőrzéseket meg kell ismételni.

A csomagolás formái

— Módosult a termékleírás 16. cikke és az egységes dokumentum 3.5. pontja.

A jelenlegi szöveg:

„A »Chianti Classico« olaj kiszerelését az előállítási területen kell végezni, meghatározott űrtartalmú üvegpalackba vagy fém tárolóedénybe, amelynek névleges űrtartalma legfeljebb 5 (öt) liter lehet. Ugyancsak megengedett a 100 ml-nél kisebb űrtartalmú üveg, fém vagy polietilén-teraftalát (PET) tárolóedények használata, amennyiben olyan csomagokban kerülnek kiszerelésre, amelyek megfelelnek a hatályos szabályozásban engedélyezett összűrtartalmaknak. A palackokat hermetikusan le kell zárni oly módon, hogy a zár felnyitásával a zárjegy megsérüljön.”

helyébe a következő szöveg lép:

„A »Chianti Classico« olaj kiszerelését a 3. cikkben említett előállítási területen kell végezni a jogszabályban engedélyezett anyagú és űrtartalmú tárolóedényekbe. A csomagolást a jogszabályoknak megfelelően le kell zárni, és zárjeggyel kell ellátni. 100 ml-nél kisebb űrtartalmú tárolóedények esetében az űrtartalmat figyelmen kívül lehet hagyni.”

Javasoljuk a különböző anyagú és űrtartalmú tárolóedények használatának engedélyezését annak érdekében, hogy a gazdasági szereplők jobban tudjanak reagálni a piaci igényekre.

Ez lehetővé teszi továbbá a gazdasági szereplők számára, hogy a tárolóedény típusától függően a legmegfelelőbb módon helyezzék el a zárjegyet.

Ellenőrzések

— A termékleírás az ellenőrzésekre vonatkozó külön cikkel egészült ki. Tartalmazza az ellenőrző szervre vonatkozó összes információt.

Az új cikk szövege a következő:

„Ellenőrzések 19. cikk A termék termékleírásnak való megfelelését egy ellenőrző szerv ellenőrzi a hatályos uniós jogszabályok rendelkezéseivel összhangban. Az illetékes ellenőrző szerv a Valoritalia Srl, amelynek székhelye: Via Piave 24, 00187 Róma, Tel. +390645437975; Fax +390645438908; E-mail: info@valoritalia.it.”

EGYSÉGES DOKUMENTUM

„Chianti Classico”

EU-szám: PDO-IT-0108-AM03 – 2019.3.20.

OEM (X) OFJ ( )

1. Elnevezés (OEM vagy OFJ)

„Chianti Classico”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa [a XI. mellékletben szereplő felsorolás alapján]

1.5. osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

A „Chianti Classico” olyan extra szűz olívaolaj, amelynek a forgalomba hozatalkor az alábbi jellemzőkkel kell rendelkeznie:

Kémiai vizsgálat

a) savasság (olajsavban kifejezve): legfeljebb 0,5 %;

b) peroxidszám: legfeljebb 12 (oxigén-milliegyenérték);

c) magas olajsavtartalom: > 72 %

d) összes polifenol 150 ppm felett;

e) alfa-tokoferol: 140 ppm felett.

Érzékszervi vizsgálat

Az olajnak az alábbi jellemzőkkel kell rendelkeznie:

— élénk zöldtől arany árnyalatú zöldbe hajló szín,

— tiszta olívaolaj-aroma és gyümölcsös íz.

A kóstolási teszt eredményeit összefoglaló adatlapnak a következőket kell tartalmaznia:

a) a zöld olajbogyókra jellemző gyümölcsösség: 3–8;

b) kesernyés íz: 2–8;

c) csípős íz: 2–8.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Chianti Classico” extra szűz olívaolaj legalább 80 %-os arányban a nyilvántartásba bejegyzett és egy adott gazdaságban a Frantoio, a Correggiolo, a Moraiolo, illetve a Leccio del Corno fajtához tartozó olajfák gyümölcséből készül (a 80 % megfelelhet egyetlen fajta arányának vagy az említett fajták közül több együttes arányának is), és legfeljebb 20 %-ban a régió más fajtáihoz tartozó fák terméséből; ez utóbbi fajtáknak azonban szerepelniük kell az olajbogyó-csíraplazmák toscanai nyilvántartásában.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítási folyamat valamennyi szakasza, azaz a termesztési, betakarítási és sajtolási műveletek kizárólag az előállítás 4. pontban meghatározott földrajzi területén végezhetők el.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Chianti Classico” olívaolaj a termelés évét követő második év január 31-ig csomagolható. Az előállítás évét mindig egyértelműen fel kell tüntetni a címkén.

A „Chianti Classico” extra szűz olívaolaj kiszerelését a 4. cikkben említett előállítási területen kell végezni a jogszabályban engedélyezett anyagú és űrtartalmú tárolóedényekbe. A csomagolást a jogszabályoknak megfelelően le kell zárni, és zárjeggyel kell ellátni. 100 ml-nél kisebb űrtartalmú tárolóedények esetében az űrtartalmat figyelmen kívül lehet hagyni.

A „Chianti Classico” extra szűz olívaolaj csomagolásának az előállítás földrajzi területén kell történnie annak érdekében, hogy nagyobb mértékben garantálható legyen a termék származásának megfelelő ellenőrzése és megelőzhető legyen az, hogy az olívaolajnak a szóban forgó földrajzi területen kívülre, ömlesztve történő szállítása a fenti 3.2. pontban meghatározott sajátos tulajdonságok – nevezetesen a „Chianti Classico” extra szűz olívaolajban lévő, a fenolos antioxidánsok jelenlétének és az aromás anyagok összetételének köszönhető kesernyés és csípős ízjegyek – romlását vagy elvesztését idézze elő. Az említett földrajzi területen kívül történő palackozás bizonyos műveletek – az áttöltés, a szivattyúzás, a szállítás és a kirakodás – gyakoribb megismétlését tenné szükségessé, márpedig e műveletek során a levegőben lévő oxigénnel való érintkezés hatására a „Chianti Classico” extra szűz olívaolaj elveszítheti a 3.2. pontban ismertetett sajátos tulajdonságait.

3.6. A bejegyzett elnevezést viselő termék címkézésére vonatkozó egyedi szabályok

A tárolóedények címkéjén a hatályos jogszabályokban előírt, szokásos feliratokon kívül fel kell tüntetni az „Olio Extravergine di Oliva Chianti Classico” feliratot, és a „Denominazione di Origine Protetta” (Oltalom alatt álló eredetmegjelölés) feliratot, vagy a DOP (OEM) rövidítést; ezenkívül a címkén jól olvasható, eltávolíthatatlan karakterekkel szerepelnie kell az előállítás évének is.

Tilos a fent említett eredetmegjelölést bármely más, e termékleírásban kifejezetten elő nem írt minősítéssel kiegészíteni. Megengedett azonban a termelői szövetkezetek márkajelzéseinek, valamint vállalkozások, birtokok vagy üzemek nevének feltüntetése, és olyan helységnevek megadása, amelyek az olajbogyó termesztésének valós helyét jelölik.

„Az eredetmegjelölés nevét a címkén jól olvasható, eltávolíthatatlan, a címke többi részének színétől markánsan eltérő színű betűkkel kell feltüntetni. Az esetleges kiegészítő feliratok grafikus karaktereinek mérete nem haladhatja meg az eredetmegjelölés feltüntetésére alkalmazott betűméret 50 %-át.”

4. A földrajzi terület tömör meghatározása

A „Chianti Classico” olívaolaj előállítási területe az alábbi, Siena és Firenze megye területén található települések közigazgatási területére terjed ki: Castellina in Chianti, Gaiole in Chianti, Greve in Chianti és Radda in Chianti teljes területe, valamint Barberino-Tavarnelle, Castelnuovo Berardenga, Poggibonsi és San Casciano in Val di Pesa területének egy része.

A fenti terület megegyezik a „Chianti Classico” bor körülhatárolt előállítási területével, amely az Olasz Köztársaság Hivatalos Közlönyének (Gazzetta Ufficiale della Repubblica Italiana) 1932. szeptember 9-i 209. számában közzétett, 1932. július 31-i együttes miniszteri rendeletben került meghatározásra.

5. Kapcsolat a földrajzi területtel

A földrajzi terület sajátosságai

A „Chianti Classico” olaj előállítási területe sajátos éghajlati és hidrogeológiai jellemzőkkel rendelkezik, és földrajzi határai a XIV. század óta pontosan ismertek.

Az előállítási terület a talaj és az éghajlat szempontjából meglehetősen egységes; közepesen enyhe és száraz ősz jellemzi, amelyet többnyire kemény tél követ. A környezetet összességében véve olyan tulajdonságok jellemzik, amelyek alkalmassá teszik azt az olajfaültetvények természetes elterjedési övezetük határán történő művelésére, ami befolyásolta és ma is befolyásolja az olajbogyók kifejlődésének és érésének folyamatát.

Az e területeken mindig is alkalmazott termesztési technikáknak megfelelően a gyümölcsöket közvetlenül a fáról, még a fiziológiai érettség elérése előtt szedik le.

A hőmérsékleti viszonyok kihatnak a helyi mezőgazdasági termelők által az olajfák alakja tekintetében elfogadott tipológiára is. A fák alakja általában felfelé, pohár alakban kiszélesedő, ami lehetővé teszi, hogy a fakorona kiterebélyesedjen és ezáltal jobban eloszoljon a belsejében a hő és a fény, mely tényezők elősegítik az olajfák fejlődését az év egyes rövid időszakaiban.

A termék sajátosságai

A „Chianti Classico” extra szűz olívaolaj hagyományosan Toscanában termesztett fajtákból készül, és sajátosságát érzékszervi jellemzőinek együttese, nevezetesen a gyümölcsös illatjegyekkel párosuló kesernyés-csípős íze adja.

A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati

A „Chianti Classico” OEM-mel ellátott extra szűz olaj kémiai és érzékszervi tulajdonságai összefüggenek az előállítási terület éghajlati viszonyaival, amelyek közvetlen hatást gyakorolnak a fenolok minőségi és mennyiségi összetételére, az íz kesernyésségének és csípősségének mértékére és a gyümölcsös íz intenzitására.

Tekintettel arra, hogy a gyümölcsöket meg kell óvni az első őszi fagyoktól, hagyománnyá vált az olajbogyók korai (vagyis még az érés befejeződését megelőzően történő) leszedése. Ez a gyakorlat ugyan a kinyerhető olaj mennyiségének csökkenésével jár, másrészt viszont lehetővé teszi, hogy az olajbogyók leszedésére akkor kerüljön sor, amikor azokban még magas a polifenol-tartalom, aminek köszönhetően hangsúlyosabbakká válnak a „Chianti Classico” olajat más olívaolajoktól megkülönböztető kesernyés és csípős ízjegyek. Ezenkívül a területre az ősz folyamán jellemző jelentős hőmérséklet-ingadozások hatására a „Chianti Classico” extra szűz olívaolajban kifejlődő tiszta gyümölcsös aroma szintén egyedülállóvá teszi a terméket.

Az előállítási terület egyértelmű elismerésére a III. Cosimo nagyherceg által 1716-ban kiadott ediktum útján került sor, amely felvázolta a terület aktuális határait, elismerve a térség szőlő- és olajbogyó-termesztésének értékét és sajátosságát: ezzel gyakorlatilag egyfajta OEM-mel ruházta fel a termékeket, jóval azelőtt, hogy ez a kifejezés egyáltalán megszületett volna. G. Tavanti 1819-es „Trattato teorico – pratico completo sull’ulivo” (Elvi-gyakorlati értekezés az olajbogyóról) című művében már felsorolta a Chianti Classico termelési területén megtalálható fő fajtákat.

Hivatkozás a termékleírás közzétételére

A termékleírás egységes szerkezetbe foglalt szövege megtekinthető a következő weboldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.